Folk raser, efter en amerikansk mor har delt et billede af sin seks måneder gamle datter med en piercing i kinden

Hvor går grænsen, når det kommer til at 'ændre' på små børn? Er det eksempelvis acceptabelt at pierce en seks måneder gammel pige i ansigtet?

Netop det har Enedina Vance i hvert tilfælde valgt at gøre ved sin lille datter.

I et opslag på Facebook deler hun et billede af datteren, der har fået en skinnende piercing lige midt i sit smilehul.

'Hun vil takke mig, når hun bliver ældre, og hvis hun beslutter sig for, at hun ikke kan lide den, kan hun jo bare tage den ud. Intet problem', skriver Enedina Vance til billedet.

I opslaget understreger hun, at det ikke er børnemishandling: 'Der står jo ikke i loven, at man ikke må, så er det jo ikke ulovligt.

Til slut i opslaget skriver hun:

'MIN BABY, MIT VALG!! FORÆLDRES VALG, FORÆLDRES RETTIGHEDER! Lad være med at dømme mig som forælder, vi opdrager alle vores børn forskelligt, det rager alligevel ikke jer'.

Fra vrede til smil

Opslaget har fået over 8000 Facebook-brugere til at reagere, og næsten 12.000 mennesker har valgt at dele det. Mange kalder Enedina Vance for 'uansvarlig', og flere viser deres forargelse ved at skrive 'what the fuck?'.

Men der er selvfølgeligt en mening med galskaben.

Først og fremmest er det vigtigt at pointere, at Enedina Vance IKKE har piercet sin seks måneder gamle datter. Det er blot Photoshop, når det er bedst.

Debatskabende

Når Enedina Vance valgte at dele et billede, hun på forhånd vidste, ville forarge, var det for at skabe debat. Det forklarer hun i et nyt opslag på Facebook.

For hende er det nemlig hyklerisk, at folk reagerer med harme, når hun piercer sin datter, mens folk blot trækker på skuldrene - hvis de da overhovedet gør det - når små drenge hver dag bliver omskåret. Hun spørger retorisk:

'Piercing er slemt, men omskæring er accepteret som en norm?'

'Intakte kønsorganer er en menneskeret'. Enedina Vance og hendes medsammensvorne demonstrerer mod omskæring af dreng. Foto: Enedina Vance

For hende er der ikke den store forskel. I begge tilfælde vælger forældrene 'mærke' deres børn for livet, mens de stadig er for små til at sige fra. Noget, Enedina Vance gør en dyd ud af at sætte en stopper for.

Læs også om den lille belgiske Lucas, der mistede livet, fordi hans forældre insisterede på at made ham udelukkende med plantemælk.